ТекIуахэр ягъэлъапIэ
Бахъсэн район администрацэм щызэхэтащ «ЩIалэгъуалэр коррупцэм, терроризмым, экстремизмым и бийщ» социальнэ рекламэмкIэ ирагъэкIуэкIа щIыпIэ зэпеуэм щытекIуахэр щагъэлъапIэ зэIущIэ.
Ар ирагъэкIуэкIащ «2017-2020 гъэхэм Бахъсэн муниципальнэ щIыналъэм кор-рупцэм щыпэщIэтын», «2016-2020 гъэхэм Бахъсэн муниципальнэ щIыналъэм терроризмымрэ экстремизмымрэ къыщымыгъэхъуэн» район программэ хэхахэр гъэзэщIэным ипкъ иткIэ.
Зэпеуэм хэтащ зи ныбжьыр илъэс 14-м щегъэжьауэ 35-м нэсхэр. Лэжьыгъэхэр утыку кърахьащ «Дэ коррупцэм дыпэщIэтщ», «Терроризмымрэ экстремизмымрэ щымыгъэIэн» унэтIыныгъитIымкIэ. Ахэр къыщапщытэм гулъытэ хуащIащ щIэщыгъуагъым, гупсысэщIэ къыщыгъэлъэгъуам.
ТекIуахэр щIыхь тхылърэ ахъшэ саугъэтхэмкIэ игъэпэжащ Бахъсэн район администрацэм хабзэхъумэ органхэм ядэлэжьэнымрэ коррупцэ щымыгъэIэнымкIэ и управленэм и унафэщI Тохъутэмыщ Мухьэмэд. Абы жиIащ апхуэдэ зэпеуэхэм щIалэгъуалэм социальнэ гугъуехьхэм хуаIэ щытыкIэр, хэкIыпIэу къалъытэхэр къагъэлъэгъуэнымкIэ, социальнэ рекламэм зиужьыным хэлъхьэныгъэ хуащIыну Iэмал къызэрыритыр.
Чылар Аринэ.
